Tarif (qiymət) Şurası iyulun 30-da ictimai nəqliyyatda sərnişindaşıma xidmətləri üzrə yeni tarifləri təsdiq etdi. Bu qərar Nəqliyyat, Rabitə və Yüksək Texnologiyalar Nazirliyi, “Bakı Metropoliteni” QSC, Bakı Nəqliyyat Agentliyi vasitəsilə, “BakıBus” MMC və sərnişindaşıma xidmətlərini həyata keçirən bir sıra subyektlərin müraciəti əsasında verilmişdi. Müraciətdə səbəb kimi ictimai nəqliyyatda sərnişindaşıma xidməti üzrə xərclərin artması, avtobus parkının yenilənməsi və istismara saz vəziyyətdə saxlanması üçün nəqliyyat vasitələrinin və ehtiyat hissələrinin xarici valyuta ilə idxal edilməsi, xidmət səviyyəsinin davamlı olaraq yüksəldilməsi, nağdsız ödəniş sisteminin tətbiqinin genişləndirilməsi, metro nəqliyyatı üzrə dövlət büdcəsindən asılılığın azaldılması və sair amillər göstərilirdi. Həmçinin bildirildi ki, müntəzəm avtobus marşrutları üzrə sərnişindaşıma xidmətləri tariflərinin yuxarı hədləri sonuncu dəfə 2007-ci ilin 6 yanvar tarixində, metroda sərnişindaşıma xidmətinin tarifi isə 2011-ci ilin 24 noyabr tarixində təsdiq edilib.